32004R1861
L 325/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1861/2004 НА КОМИСИЯТА
от 28 октомври 2004 година
за определяне на стандартите за търговия с праскови и нектарини
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 2, параграф 2 от него,
като има предвид, че:
(1)
Прасковите и нектарините са между продуктите, изброени в приложение I към Регламент (ЕО) № 2200/96 на Съвета, за които трябва да бъдат приети определени стандарти. Регламент (ЕО) № 2335/1999 на Комисията от 3 ноември 1999 г. относно определяне на стандартите за търговия с праскови и нектарини (2) е бил изменян няколко пъти. За по-голяма прозрачност на световния пазар Регламент (ЕО) № 2335/1999 следва да бъде отменен и заменен от 1 март 2005 г. с нов регламент.
(2)
За тази цел и в интерес на запазването на прозрачност на световния пазар трябва да се вземе под внимание стандарт FFV-26 на Икономическата комисия за Европа на ООН (ИКЕ/ООН) относно пазарния и качествен контрол на прасковите и нектарините, препоръчан от работната група по стандарти за качеството на земеделски продукти към Икономическата комисия за Европа на Организацията на обединените нации (ИКЕ/ООН), както и на нейната препоръка, въвеждаща минимални критерии за зрялост, приложими за прасковите и нектарините.
(3)
Прилагането на тези нови стандарти трябва да позволи изтеглянето от пазара на продукция с незадоволително качество, да приведе продукцията към изискванията на потребителите и да улесни търговията, базираща се на честна конкуренция, като по този начин се подпомага повишаването на рентабилността.
(4)
Стандартите се прилагат при всички етапи от търговията. Транспортирането на дълги разстояния, съхранението за определен период и различните процеси, през които преминават продуктите, могат да причинят влошаване на качеството в известна степен, което се дължи на биологичното развитие на продуктите или на това, че са бързо развалящи се. Такова влошаване на качеството трябва да се взема предвид, когато стандартът се прилага на етапите от търговията след подготовката и експедирането.
(5)
Тъй като продуктите, класифицирани в клас „Екстра“, трябва да бъдат особено грижливо сортирани и пакетирани, в този случай следва да се вземе под внимание само леката загуба на свежест и твърдост.
(6)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за търговия, приложими за прасковите и нектарините, попадащи в код по КН 0809 30, са определени в приложението.
Настоящите стандарти се прилагат на всички етапи от търговията при условията, посочени в Регламент (ЕО) № 2200/96 на Съвета.
Въпреки това, на етапите след експедирането, продуктите могат да проявят по отношение на изискванията на стандарта:
а)
лека загуба на свежест и твърдост;
б)
за продуктите, класифицирани в класове, различни от клас „Екстра“, леко влошаване на качеството, дължащо се на тяхното развитие и нетрайния им характер.
Член 2
Регламент (ЕО) № 2335/1999 на Комисията се отменя.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент се прилага от 1 март 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 октомври 2004 година.